Sally Rooney

Sally Rooney (20. helmikuuta 1991 Castlebar, Mayon kreivikunta) on palkittu irlantilainen kirjailija ja käsikirjoittaja. Rooneyn teokset ovat nauttineet laajaa kansainvälistä huomiota, ja niistä on tehty myös kaksi televisiosarjaa. 

Rooneyn läpimurtoromaani Normaaleja ihmisiä  (2018) sai useita kirjallisuuspalkintoja ja oli ilmestymisvuonnaan ehdolla myös Booker-palkinnon saajaksi.  Times-lehti listasi kirjailijan 100 vaikutusvaltaisimman ihmisen joukkoon vuonna 2022.

Rooneyn teoksissa erityislaatuista on niiden yhteiskunnallinen näkökulma, josta käsin tulkitaan intiimejä ja henkilökohtaisia asioita, kuten rakkautta ja ihmissuhteita. Rooneytä on tituleerattu ”milleniaalisukupolven ääneksi” ja ”Snapchat-sukupolven J.D. Salingeriksi”.

Rooney asuu Dublinissa.

 Ura 
Rooney valmistui vuonna 2013 Dublinin Trinity Collegesta, jossa hän opiskeli englanninkielistä kirjallisuutta. Hän voitti parhaan puhujan palkinnon vuoden 2013 ”European Universities Debating Championships” -väittelykilpailussa, joka on Euroopan suurin väittelytapahtuma. Rooneyn pro gradu -tutkielma käsitteli amerikkalaista kirjallisuutta.

Vaikka Rooney on aina kirjoittanut paljon, varsinainen kirjailijan ura ei alun perin kuulunut hänen suunnitelmiinsa. Kirjallisuusagentti Tracy Bohan otti häneen yhteyttä luettuaan Rooneyn väittelykokemuksia käsittelevän esseen ”Even if you beat me” vuodelta 2015. Rooney oli kirjoittanut pro gradu -tutkielmansa kanssa samaan aikaan käsikirjoitusta, josta tuli pohja hänen esikoisromaanilleen. Keskusteluja ystävien kesken julkaistiin vuonna 2017, ja sille myytiin kustannusoikeudet 12 maahan. Teos voitti The Sunday Timesin fiktiopalkinnon samana vuonna.

Normaaleja ihmisiä julkaistiin syyskuussa 2018. Sally Rooney alkoi nousta valtavaksi ilmiöksi vuonna 2019, jolloin Normaaleja ihmisiä rantautui Yhdysvaltoihin. Kirja alkoi kiertää sosiaalisessa mediassa, ja sitä suositteli mm. Barack Obama ja Taylor Swift. Teos on myynyt maailmanlaajuisesti 3 miljoonaa kappaletta, ja se on käännetty 46 kielelle. Kirjaan perustuva televisiosarja julkaistiin huhtikuussa 2020, ja se esitettiin Suomessa Ylellä toukokuussa 2020.

Suomessa Rooneyn teoksia julkaisee Otava. Kaksi ensimmäistä romaania suomensi Kaijamari Sivill muutama vuosi alkuperäisteosten julkaisemisen jälkeen. Kaksi viimeisintä on kääntänyt Cristina Sandu. Kirjailijan suosion myötä viimeisin teos Intermezzo julkaistiin suomeksi heti ilmestymispäivänään 24.9.2024.

 Aktivismi 
Rooneylle on tärkeää käyttää näkyvyyttään yhteiskunnalliseen vaikuttamiseen. Hän on esimerkiksi tukenut Palestiinaa tukevaa BDS-liikettä vuonna 2021 kieltäytymällä myymästä kirjansa Kaunis maailma, missä olet käännösoikeuksia israelilaiselle yritykselle, jos yritys ei julkisesti sanoudu irti valtion harjoittamasta apartheid-politiikasta. 

Rooney tukee terrorismilakien perusteella heinäkuussa 2025 Britanniassa kiellettyä Palestine Action -ryhmää. Hän lahjoittaa ryhmälle osan kirjoistaan saamistaan tuloista ja epäilee, että seurauksena voi olla hänen kirjojensa vetäminen pois myynnistä Britanniassa.Simo Kymäläinen, Menestyskirjailija tukee terroristiseksi luokiteltua ryhmää, Yle.fi uutiset 28.11.2025, viitattu 28.11.2028 

 Tuotantoa 





 Filmatisoinnit 

 Normaaleja ihmisiä -televisiosarja (2020)
 Keskusteluja ystävien kesken -televisiosarja (2022)

 Lähteet 

Luokka:Irlantilaiset kirjailijat
Luokka:Vuonna 1991 syntyneet
Luokka:Elävät henkilöt